Document ID: 32014R1386

DELEGIRANA UREDBA KOMISIJE (EU) br. 1386/2014
оd 19. kolovoza 2014.
o izmjeni Priloga III. Uredbi (EU) br. 978/2012 Europskog parlamenta i Vijeća o primjeni sustava općih carinskih povlastica
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 978/2012 Europskog parlamenta i Vijeća od 25. listopada 2012. o primjeni sustava općih carinskih povlastica i stavljanju izvan snage Uredbe Vijeća (EZ) br. 732/2008 (1), a posebno njezin članak 10. stavak 4.,
budući da:
(1)
U članku 9. stavku 1. Uredbe (EU) br. 978/2012 utvrđeni su posebni kriteriji prihvatljivosti za dodjeljivanje carinskih povlastica zemlji podnositeljici zahtjeva u okviru posebnog dogovora o poticajima za održivi razvoj i dobro upravljanje (OSP+). U tu se svrhu dotična zemlja treba smatrati ranjivom. Ona mora ratificirati sve konvencije navedene u Prilogu VIII. toj Uredbi, a najnoviji raspoloživi zaključci nadležnih nadzornih tijela ne smiju upućivati na ozbiljne propuste u učinkovitoj primjeni bilo koje od tih konvencija. U odnosu na bilo koju konvenciju ta zemlja ne bi smjela izraziti rezervu koja je zabranjena dotičnom konvencijom ili se za potrebe članka 9. Uredbe (EU) br. 978/2012 smatra nespojivom s ciljem i svrhom te konvencije. Osim toga, trebala bi bezrezervno prihvatiti zahtjeve u vezi s izvješćivanjem koje nameće svaka konvencija te preuzeti obveze iz članka 9. stavka 1. točaka (d), (e) i (f) Uredbe (EU) br. 978/2012.
(2)
Zemlja korisnica OSP-a koja želi iskoristiti carinske povlastice sustava OSP+ mora podnijeti zahtjev s priloženim potpunim informacijama o ratifikaciji odgovarajućih konvencija, svojim rezervama i primjedbama na rezerve koje su izrazile druge stranke konvencije te preuzetim obvezama.
(3)
Komisija je ovlaštena za donošenje delegiranog akta u skladu s člankom 290. UFEU-a radi sastavljanja i izmjene Priloga III. kako bi odobrila OSP+ zemlji podnositeljici zahtjeva dodavanjem te zemlje na popis zemalja korisnica carinskih povlastica sustava OSP+.
(4)
Komisija je 28. veljače 2014. primila zahtjev za povlastice OSP+ od Republike Filipina („Filipini”).
(5)
Komisija je preispitala zahtjev podnesen u skladu s odredbama članka 10. stavka 1. Uredbe (EU) br. 978/2012 i utvrdila da Filipini ispunjavaju kriterije prihvatljivosti. Stoga Filipinima treba omogućiti carinske povlastice OSP+ od dana stupanja na snagu ove Uredbe, a Prilog III. Uredbi (EU) br. 978/2012 treba izmijeniti na odgovarajući način.
(6)
Komisija će u skladu s člankom 13. Uredbe (EU) br. 978/2012 pratiti status ratifikacije odgovarajućih konvencija i njihove učinkovite provedbe na Filipinima te suradnju Filipina s nadležnim nadzornim tijelima,
DONIJELA JE OVU UREDBU:
Članak 1.
Izmjena Uredbe (EU) br. 978/2012
U Prilogu III. Uredbi (EU) br. 978/2012 sljedeća se zemlja dodaje u stupac B, a njoj odgovarajući abecedni kod u stupac A:
Filipini
PH
Članak 2.
Stupanje na snagu
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 19. kolovoza 2014.

Labels: 19
5
3
18
15